“ከነዳጅ አቅርቦቱ ጋር ተመጣጣኝ የሆነ ተርሚናልና የነዳጅ ማደያዎች አለመኖራቸው ስርጭቱ ላይ እንቅፋት ፈጥሯል”አቶ ታደሰ ጥላሁን የኢትዮጵያ ነዳጅ ኩባንያዎች ማህበር ፕሬዚዳንትና የኖክ ኩባንያ ዋና ሥራ አስፈጻሚ
አዲስ አበባ፡- በኢትዮጵያ ውስጥ ከነዳጅ አቅርቦቱና ፍላጎቱ ጋር ተመጣጣኝ የሆነ ተርሚናልና የነዳጅ ማደያዎች አለመኖራቸው በነዳጅ ስርጭቱ ላይ ችግር እየፈጠረ መሆኑን የኢትዮጵያ ነዳጅ ኩባንያዎች ማህበር አስታወቀ።
የማህበሩ ፕሬዚዳንትና የኖክ ኩባንያ ዋና ሥራ አስፈጻሚ አቶ ታደሰ ጥላሁን በተለይ ለአዲስ ዘመን ጋዜጣ እንደገለጹት፤ የማደያዎች ተደራሽነት ከአገሪቷ ፍላጎት ጋር ሲነጻጸር በቂ ባለመሆኑ እንዲሁም በጅቡቲ የሚገኙት የነዳጅ ማከማቻ ታንከሮች ነዳጅ የመያዝ አቅማቸው ውስን በመሆኑ እያደገ የመጣውን የነዳጅ ፍላጎት ማሟላት አልተቻለም። ይህን ተከትሎ በነዳጅ ጭነት በሚያጋጥም መስተጓጎልና በማደያዎች ቁጥር ውስንነት ምክንያት በማደያዎች ረጃጅም ሰልፍ ይታያል። 
የነዳጅ ኩባንያዎች በአገሪቱ በተለያዩ አካባቢዎች ማደያዎችን በብዛት ሠርተው ነዳጅ ለህብረተሰቡ እንዳያቀርቡ ተነሳሽነት በሚፈጥር መልኩ ዘርፉ እየተመራ አይደለም ያሉት አቶ ታደሰ፤ ለነዳጅ ኩባንያዎች፣ ለትራንስፖርት አቅራቢዎች፤ ለማደያዎች በቂ የሆነ የትርፍ ህዳግ አልመወሰኑ የነዳጅ ኩባንያዎች ማደያዎችን በብዛት ገንብተው ለህብረተሰቡ ነዳጅ በሚፈለገው መልኩ ማቅረብ እንዳይችሉና በየማደያዎቹ ነዳጅ ቢኖርም እንኳን ረጃጅም ሰልፎች እንዲፈጠሩ ማድረጉን ገልጸዋል። 
በአሁኑ ጊዜ በአዲስ አበባም ሆነ በአገሪቱ በተለያዩ
 አካባቢዎች ማደያዎች እየተሠሩ ቢሆንም በቂ አለመሆናቸውን የጠቀሱት አቶ ታደሰ፤ ለአብነትም በህዝብ ብዛትም ሆነ በቆዳ ስፋት ከኢትዮጵያ የምታነሰው ኬንያ ከሁለት ሺህ 500 በላይ ማደያዎች እንዳላትና በአንጻሩ ብዙ ህዝብና ሰፊ የቆዳ ስፋት ያላት ኢትዮጵያ አንድ ሺህ የማይሞሉ ማደያዎች ብቻ እንዳሏት ተናግረዋል። ይህም ዘርፉ ገና ሰፊ ኢንቨስትመንት የሚጠይቅ መሆኑን ያመላክታል ብለዋል።
ማህበሩ የትርፍ ህዳጉ እንዲስተካከል ለመንግሥት ጥያቄ መቅርቡን አውስተው፤ በመንግሥት በኩል የትርፍ ህዳጉ ከተሻሻለና የመሬት አቅርቦቱ ከተመቻቸ አገሪቱ ከምትፈልገው የነዳጅ አቅርቦት ጋር የሚመጣጠኑ ብዛት ያላቸው የነዳጅ ማደያዎች ስርጭት ይኖራል የሚል እምነት እንዳላቸው አመልክተዋል።
ሌላው እየጨመረ የመጣውን የኢትዮጵያ ነዳጅ ፍላጎት ለማሟላት መሰረታዊ ከሆኑ የመሰረተ ልማት ችግሮች አንዱ በጅቡቲ ወደብ በቂ የነዳጅ ማከማቻ ታንከሮች አለመኖራቸውና የጭነት ተሽከርካሪዎችን ማስተናገድ የሚያስችል ተርሚናል አለመኖሩ መሆኑን ተናግረዋል።
ከ15 ዓመት በፊት የተሠሩ የነዳጅ ማከማቻ ታንከሮች አሁን ያለውን የነዳጅ ፍላጎት ሊያሟሉ ባለመቻላቸው ተጨማሪ ታንከሮችን መገንባትና ነዳጅን ከወደብ ለማጓጓዝ የተለያዩ አማራጭ የትንስፖርትና ወደቦችን መጠቀም እንደሚገባም ጠቁመዋል።
እስከአሁን የነዳጅ ኢንዱስትሪውን የሚመራ ፣የሚያስተዳድርና የሚቆጣጠር አንድ ወጥ ተቋም
 እንዳልነበረ የገለጹት አቶ ታደሰ፤ችግሩን ለመፍታት ብዙ ጥናቶች ቀርበው መንግሥት የኢትዮጵያ ነዳጅ አቅራቢዎችና አስመጪዎችን የሚቆጣጠር፣የሚመራና ችግሮችን የሚፈታ ተቋም እንዲቋቋም የወሰነ መሆኑንና ይህ ተቋም ሥራውን ተርክቦ፤ ራሱን አደራጅቶ ለመምራት ጊዜ የሚወስድ ቢሆንም በመንግሥት የተሰጠው ምላሽ ዘርፉን የሚያበረታታ መሆኑን ተናግረዋል።
በኢትዮጵያ እየተፋጠነ የመጣውን ልማትና የህብረተሰቡን ኑሮ ለማሻሻል የተለያዩ አማራጭ የኃይል ምንጮች እንደሚያስፈልጉ አውስተው፤ ከውሃ፣ከንፋስ፣ከፀሐይ፣ ከእንፋሎትና ከተፈጥሮ ጋዝ የሚገኙ የኃይል አማራጮችን በስብጥር ማልማት መጠቀምና ለነዳጅ የሚወጣውን ከፍተኛ ወጪ መቀነስ እንደሚገባ አመልክተዋል። 
በሌላ በኩል በዓለም ላይ የኮሮና ቫይረስ መቀስቀስን ተከትሎ የዓለም ኢኮኖሚ እየተዳከመ መምጣቱን ተከትሎ የነዳጅ ዋጋ መቀነሱን ገልጸው፤ ይህን አጋጣሚ ለመጠቀም ኢትዮጵያም ስትራቴጂክ ዲፖዎችን እየሞላችና የነዳጅ ኩባንያዎቹም ዲፖዎቻቸውንና ማደያዎቻቻውን እየሞሉ እንደሚገኙ ነግረውናል። ለምሳሌም ኖክ አዲስ አበባ አየር ማረፊያ ግቢ ውስጥ የሚገኘውን 600 ሚሊዮን ሊትር የሚይዘውን ታንከርና አራት ሚሊዮን ሊትር የሚይዘውን የዱከም ታንከር እየሞላ መሆኑን ጠቅሰዋል። በዚህም አገሪቱ ከ500 ሚሊዮን ዶላር በላይ ማዳን እንደምትችል ገልጸዋል።
ኢትዮጵያ የዓመት የነዳጅ ፍጆታዋ አራት ቢሊዮን ሊትር ሲሆን፤ ለዚህ ነዳጅ አቅርቦትም ሦስት ቢሊዮን
 ዶላር ወጪ ይደረጋል። በኢትዮጵያ ውስጥ የሚገኙት 30 የነዳጅ ኩባንያዎች አራት ቢሊዮን ሊትሩን እንደየገበያ ድርሻቸው ወስደው እንደሚያሰራጩም ታውቋል።
አዲስ ዘመን ሰኔ 12/2012ጌትነት ምህረቴ